เงินไหลเข้าเริ่มกดดันค่าบาท
ธปท.เผยเงินทุนต่างชาติเริ่มไหลเข้า หนุนบาทผันผวนแข็งค่าขึ้น แนะนักลงทุนระวังความเสี่ยง
31 ม.ค. 2555

ธปท.เผยเงินทุนต่างชาติเริ่มไหลเข้า หนุนบาทผันผวนแข็งค่าขึ้น แนะนักลงทุนระวังความเสี่ยง
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.)  กล่าวว่า สาเหตุส่วนหนึ่งที่ค่าเงินบาทปรับตัวแข็งค่าขึ้นในช่วงนี้ เป็นเพราะเงินทุนเคลื่อนย้ายจากตางประเทศเริ่มไหลเข้ามาบ้างแล้ว  ซึ่งการที่ค่าเงินบาทแข็งค่าขึ้นเป็นช่วงๆก็เป็นไปตามที่ธปท.เคยคาดการณ์ไว้
"ในช่วงที่มีข่าวดีเข้ามา นักลงทุนก็จะกล้าเพิ่มลงทุนที่มีความเสี่ยง(Risk On) แต่ถ้ามีข่าวร้ายนักลงทุนจะลดการลงทุนที่มีความเสี่ยง (Risk Off) ดังนั้น ในสถานการณ์เช่นนี้นักลงทุนควรมีการดูแลความเสี่ยงค่าเงินบาทที่ดี เพราะธปท.จะดูแลแทรกแซงค่าเงินบาทเท่าที่จำเป็นเท่านั้น"นางผ่องเพ็ญกล่าว
ด้านนักค้าเงินจากธนาคารกรุงเทพ กล่าวว่า การเคลื่อนของค่าเงินบาทช่วงเที่ยววันนี้(31ม.ค.)อยู่ที่ระดับ 31.04 - 31.05 บาทต่อเหรียญสหรัฐ ปรับตัวแข็งค่าขึ้น จากช่วงเช้าที่เปิดตลาดที่ระดับ 31.07 - 31.08 บาทต่อเหรียญสหรัฐ แข็งค่าขึ้นตามภาวะเงินทุนไหลเข้ามาในภูมิภาค รวมทั้งไทย ส่งผลให้ค่าเงินบาทและเงินสกุลในภูมิภาคมีแนวโน้มปรับแข็งค่าขึ้นต่อเนื่อง